Neuvoston 5 päivänä joulukuuta 2003 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 7/2004 Euroopan parlamentin ja neuvoston asetuksen antamiseksi jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta



Virallinen lehti nro C 054 E , 02/03/2004 s. 0033 - 0039



Neuvoston 5 päivänä joulukuuta 2003 vahvistama yhteinen kanta (EY) N:o 7/2004 Euroopan parlamentin ja neuvoston asetuksen (EY) .../2004 antamiseksi jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta (2004/C 54 E/03) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan, ottavat huomioon komission ehdotuksen, ottavat huomioon Euroopan talous- ja sosiaalikomitean lausunnon(1), noudattavat perustamissopimuksen 251 artiklassa määrättyä menettelyä(2), sekä katsovat seuraavaa: (1) Jäsenvaltioiden ja kolmansien maiden välisiä kansainvälisiä lentoliikennesuhteita on yleensä säännelty kahdenvälisillä lentoliikennesopimuksilla, niiden liitteillä ja muilla asiaan liittyvillä kahdenvälisillä tai monenvälisillä järjestelyillä. (2) Euroopan yhteisöjen tuomioistuimen asioissa C-466/98, C-467/98, C-468/98, C-469/98, C-471/98, C-472/98, C-475/98 ja C-476/98 antamien tuomioiden mukaan yhteisöllä on yksinomainen toimivalta tällaisten sopimusten eri kysymysten osalta. (3) Tuomioistuin on myös selventänyt yhteisön lentoliikenteen harjoittajien oikeutta hyödyntää sijoittautumisoikeutta yhteisön alueella, myös oikeutta syrjimättömään markkinoille pääsyyn. (4) Kun on ilmeistä, että sopimuksen kohteena oleva asia kuuluu osittain yhteisön ja osittain sen jäsenvaltioiden toimivaltaan, on olennaisen tärkeää varmistaa tiivis yhteistyö jäsenvaltioiden ja yhteisön toimielinten välillä sekä neuvotteluprosessissa ja sopimuksenteossa että tehtyjen sitoumusten noudattamisessa. Tämä yhteistoimintavelvollisuus perustuu vaatimukseen, jonka mukaan yhteisöä on edustettava yhtenäisesti kansainvälisissä yhteyksissä. Yhteisön toimielinten ja jäsenvaltioiden olisi toteutettava kaikki tarvittavat toimet parhaan mahdollisen yhteistyön varmistamiseksi tässä suhteessa. (5) Tällä asetuksella perustetun jäsenvaltioiden ja komission välisen yhteistyömenettelyn ei pitäisi vaikuttaa toimivallan jakoon yhteisön ja jäsenvaltioiden välillä yhteisön oikeuden mukaisesti, sellaisena kuin yhteisöjen tuomioistuin sitä tulkitsee. (6) Kaikki jäsenvaltioiden ja kolmansien maiden nykyiset kahdenväliset sopimukset, joihin sisältyy yhteisön oikeuden vastaisia määräyksiä, olisi muutettava tai korvattava uusilla sopimuksilla, jotka ovat täysin yhteisön oikeuden mukaisia. (7) Jäsenvaltiot voivat tehdä muutoksia voimassa oleviin sopimuksiin ja huolehtia niiden täytäntöönpanon hallinnoinnista siihen asti, kun yhteisön tekemä sopimus tulee voimaan, sanotun kuitenkaan rajoittamatta perustamissopimuksen ja erityisesti sen 300 artiklan soveltamista. (8) On olennaisen tärkeää varmistaa, että neuvotteluja käyvä jäsenvaltio ottaa huomioon yhteisön oikeuden, laajemmat yhteisön edut sekä käynnissä olevat yhteisön neuvottelut. (9) Jos jäsenvaltio haluaa lentoliikenteen harjoittajien olevan mukana neuvotteluprosessissa, kaikkia kyseisen jäsenvaltion alueelle sijoittautuneita lentoliikenteen harjoittajia olisi kohdeltava tasapuolisesti. (10) Jäsenvaltion alueelle sijoittautuminen merkitsee lentoliikenteen tosiasiallista harjoittamista pysyvin järjestelyin. Sijoittautumisen oikeudellisella muodolla eli sillä, onko kyseessä sivuliike vai tytäryhtiö, jolla on oikeushenkilöys, ei pitäisi olla tässä suhteessa ratkaisevaa merkitystä. Jos yritys on sijoittautunut usean jäsenvaltion alueelle perustamissopimuksen määritelmän mukaisesti, sen olisi kansallisten säännösten kiertämisen välttämiseksi varmistettava, että kukin toimipaikka täyttää velvoitteet, joita yhteisön oikeuden mukaisesti voidaan asettaa sen toimintaan sovellettavassa kansallisessa lainsäädännössä. (11) Sen varmistamiseksi, ettei yhteisön lentoliikenteen harjoittajien oikeuksia rajoiteta perusteettomasti, kahdenvälisiin lentoliikennesopimuksiin ei saisi sisällyttää uusia järjestelyitä, joilla vähennetään niiden yhteisön lentoliikenteen harjoittajien määrää, jotka voidaan nimetä palvelujen tarjoajiksi tietyillä markkinoilla. (12) Jäsenvaltioiden olisi luotava syrjimättömät ja avoimet menettelyt liikenneoikeuksien jakamiseksi yhteisön lentoliikenteen harjoittajien kesken. Näitä menettelyjä soveltaessaan jäsenvaltioiden olisi otettava asianmukaisesti huomioon tarve säilyttää lentoliikennepalvelujen jatkuvuus. (13) Tämän asetuksen täytäntöön panemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(3) mukaisesti. (14) Jäsenvaltiot voivat vedota neuvottelemiensa kahdenvälisten sopimusten määräysten luottamuksellisuuteen ja pyytää komissiota olemaan jakamatta tietoja muille jäsenvaltioille. (15) Espanjan kuningaskunta ja Yhdistynyt kuningaskunta ovat Lontoossa 2 päivänä joulukuuta 1987 sopineet ulkoministereidensä yhteisellä julkilausumalla Gibraltarin lentoaseman käyttöä koskevista tiiviimmän yhteistyön järjestelyistä. Näitä järjestelyjä ei ole vielä otettu käyttöön. (16) Asetuksen tavoitteita, jotka ovat kolmansien maiden kanssa käytävien neuvottelujen koordinointi lentoliikennesopimusten tekemiseksi, yhdenmukaistetun lähestymistavan varmistaminen sopimusten täytäntöönpanossa ja soveltamisessa sekä sen tarkastaminen, että sopimukset ovat yhteisön oikeuden mukaisia, ei voida saavuttaa riittävällä tavalla jäsenvaltioiden toimin, vaan ne voidaan tämän asetuksen yhteisönlaajuisen soveltamisalan vuoksi saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi, OVAT ANTANEET TÄMÄN ASETUKSEN: 1 artikla Ilmoittaminen komissiolle 1. Jäsenvaltio voi aloittaa kolmannen maan kanssa neuvottelut uuden lentoliikennesopimuksen tekemisestä tai voimassa olevan sopimuksen, sen liitteiden tai minkä tahansa muun asiaan liittyvän, yhteisön toimivaltaan osittain kuuluvan kahdenvälisen tai monenvälisen järjestelyn muuttamisesta, sanotun kuitenkaan rajoittamatta yhteisön ja sen jäsenvaltioiden toimivaltaa, edellyttäen, että - neuvotteluihin sisällytetään asiaankuuluvat, jäsenvaltioiden ja komission yhteisesti laatimat vakiolausekkeet; ja että - noudatetaan 2-4 kohdassa säädettyä ilmoitusmenettelyä. Komissio kutsutaan tarvittaessa osallistumaan neuvotteluihin tarkkailijana. 2. Jos jäsenvaltio aikoo aloittaa tällaiset neuvottelut, sen on ilmoitettava aikeistaan kirjallisesti komissiolle. Tähän ilmoitukseen on sisällyttävä jäljennös voimassa olevasta sopimuksesta, jos sellainen on, ja muut asian kannalta merkitykselliset asiakirjat, ja siinä on ilmoitettava, mitä sopimuksen määräyksiä neuvottelut koskevat ja mikä on neuvottelujen tavoite, sekä kaikki muut merkitykselliset tiedot. Komissio saattaa tällaiset ilmoitukset ja pyynnöstä myös niihin liitetyt asiakirjat muiden jäsenvaltioiden saataville kuitenkin salassapitovelvollisuutta noudattaen. Tiedot on toimitettava vähintään yhtä kalenterikuukautta ennen kyseessä olevan kolmannen maan kanssa käytävien virallisten neuvottelujen suunniteltua alkamisajankohtaa. Jos viralliset neuvottelut aiotaan poikkeuksellisten olosuhteiden takia aloittaa alle yhden kuukauden varoitusajalla, jäsenvaltion on toimitettava tiedot mahdollisimman pian. 3. Jäsenvaltiot voivat esittää huomautuksia jäsenvaltiolle, joka on ilmoittanut 2 kohdan mukaisesti aikeestaan aloittaa neuvottelut. Jäsenvaltion on otettava tällaiset huomautukset mahdollisuuksien mukaan huomioon käydessään neuvotteluja. 4. Jos komissio 15 työpäivän kuluessa 2 kohdassa tarkoitetun ilmoituksen vastaanottamisesta katsoo, että neuvottelut saattavat - olla haitaksi meneillään olevien kyseisen kolmannen maan ja yhteisön välisten neuvottelujen tavoitteiden kannalta ja/tai - johtaa yhteisön oikeuden vastaiseen sopimukseen, se ilmoittaa asiasta jäsenvaltiolle. 2 artikla Sidosryhmien kuuleminen ja niiden osallistuminen neuvotteluihin Kun lentoliikenteen harjoittajien ja muiden asianosaisten on määrä olla osallisina 1 artiklassa tarkoitetuissa neuvotteluissa, jäsenvaltioiden on kohdeltava tasavertaisesti kaikkia perustamissopimuksen soveltamisalaan kuuluville alueilleen sijoittautuneita yhteisön lentoliikenteen harjoittajia. 3 artikla Kielto ottaa käyttöön rajoittavampia järjestelyjä Jäsenvaltio ei saa sitoutua kolmannen maan kanssa kyseisten kahden osapuolen välisellä lentoliikennemarkkina-alueella kokonaisuudessaan eikä myöskään tiettyjen kaupunkien välillä uusiin järjestelyihin, joilla vähennetään sellaisten yhteisön lentoliikenteen harjoittajien lukumäärää, jotka voidaan voimassa olevien järjestelyjen mukaisesti nimetä palvelujen tarjoajiksi jäsenvaltion alueen ja kyseisen kolmannen maan välillä. 4 artikla Sopimusten tekeminen 1. Kun sopimus on allekirjoitettu, kyseisen jäsenvaltion on ilmoitettava komissiolle neuvottelujen tuloksesta ja toimitettava sille asian kannalta merkitykselliset asiakirjat. 2. Jos neuvottelut ovat johtaneet sopimukseen, joka sisältää 1 artiklan 1 kohdassa tarkoitetut asiaankuuluvat vakiolausekkeet, jäsenvaltio saa tehdä sopimuksen. 3. Jos neuvottelut ovat johtaneet sopimukseen, joka ei sisällä 1 artiklan 1 kohdassa tarkoitettuja asiaankuuluvia vakiolausekkeita, jäsenvaltiolle annetaan 7 artiklan 2 kohdassa tarkoitettua menettelyä noudattaen lupa tehdä sopimus edellyttäen, että siitä ei ole haittaa yhteisön yhteisen liikennepolitiikan tavoitteelle ja tarkoitukselle. Jäsenvaltio voi soveltaa sopimusta tilapäisesti, kunnes kyseinen menettely on johtanut tulokseen. 4. Huolimatta siitä, mitä 2 ja 3 kohdassa säädetään, kyseiselle jäsenvaltiolle voidaan antaa 7 artiklan 2 kohdassa tarkoitettua menettelyä noudattaen lupa soveltaa sopimusta tilapäisesti ja/tai tehdä sopimus, jos komissio neuvottelee parhaillaan saman kolmannen maan kanssa maakohtaisen valtuutuksen tai komission valtuuttamisesta aloittamaan neuvottelut kolmansien maiden kanssa tiettyjen kahdenvälisissä sopimuksissa olevien määräysten korvaamisesta yhteisön sopimuksella ... tehdyn neuvoston päätöksen 2004/.../EY(4) perusteella. 5 artikla Liikenneoikeuksien jakaminen Jos jäsenvaltio tekee sellaisen sopimuksen tai muutoksen sopimukseen tai sen liitteisiin, joka rajoittaa liikenneoikeuksien käyttöä tai niiden yhteisön lentoliikenteen harjoittajien lukumäärää, jotka voidaan nimetä käyttämään liikenneoikeuksia, kyseisen jäsenvaltion on varmistettava, että liikenneoikeudet jaetaan niihin oikeutettujen yhteisön lentoliikenteen harjoittajien kesken syrjimättömän ja avoimen menettelyn perusteella. 6 artikla Menettelyjen julkaiseminen Jäsenvaltioiden on ilmoitettava viipymättä komissiolle menettelyistä, joita ne noudattavat 5 artiklan ja soveltuvissa tapauksissa 2 artiklan soveltamiseksi. Asiasta tiedottamiseksi komissio huolehtii menettelyjen julkaisemisesta Euroopan unionin virallisessa lehdessä kahdeksan viikon kuluessa niiden vastaanottamisesta. Mahdollisista uusista menettelyistä ja myöhemmin tehtävistä muutoksista käytössä oleviin menettelyihin on ilmoitettava komissiolle vähintään kahdeksan viikkoa ennen niiden voimaantuloa, niin että komissio voi huolehtia niiden julkaisemisesta Euroopan unionin virallisessa lehdessä kahdeksan viikon määräajassa. 7 artikla Komiteamenettely 1. Komissiota avustaa yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92(5) 11 artiklalla perustettu komitea. 2. Jos tähän kohtaan viitataan, sovelletaan päätöksen 1999/468/EY 3 ja 7 artiklaa, ottaen huomioon mainitun päätöksen 8 artiklan säännökset. 3. Komitea vahvistaa työjärjestyksensä. 8 artikla Luottamuksellisuus Kun jäsenvaltiot antavat komissiolle 1 ja 4 artiklassa tarkoitettuja ilmoituksia neuvotteluista ja niiden tuloksista, niiden on ilmoitettava komissiolle selvästi, onko joitakin ilmoituksiin sisältyviä tietoja käsiteltävä luottamuksellisina ja voidaanko ne antaa muille jäsenvaltioille. Komissio ja jäsenvaltiot varmistavat, että luottamuksellisiksi määriteltyjä tietoja käsitellään Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001(6) 4 artiklan 1 kohdan a alakohdan mukaisesti. 9 artikla Gibraltar 1. Tämän asetuksen soveltaminen Gibraltarin lentoasemaan ei rajoita Espanjan kuningaskunnan eikä Yhdistyneen kuningaskunnan oikeudellista asemaa kiistassa sen alueen suvereniteetista, jolla lentoasema sijaitsee. 2. Tätä asetusta ei sovelleta Gibraltarin lentoasemaan, ennen kuin Espanjan kuningaskunnan ja Yhdistyneen kuningaskunnan ulkoministerien yhteisellä julkilausumalla 2 päivänä joulukuuta 1987 sovitut järjestelyt on otettu käyttöön. Espanjan ja Yhdistyneen kuningaskunnan hallitukset ilmoittavat neuvostolle päivämäärän, jona nämä järjestelyt otetaan käyttöön. 10 artikla Voimaantulo Tämä asetus tulee voimaan kolmantenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty ... Euroopan parlamentin puolesta Puhemies Neuvoston puolesta Puheenjohtaja (1) EUVL C 234, 30.9.2003, s. 21. (2) Euroopan parlamentin lausunto, annettu 2. syyskuuta 2003 (ei vielä julkaistu virallisessa lehdessä), neuvoston yhteinen kanta, vahvistettu 5. joulukuuta 2003 ja Euroopan parlamentin kanta, vahvistettu ... (ei vielä julkaistu virallisessa lehdessä). (3) EYVL L 184, 17.7.1999, s. 23. (4) EUVL L ... (5) EYVL L 240, 24.8.1992, s. 8. Asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1). (6) EYVL L 145, 31.5.2001, s. 43. NEUVOSTON PERUSTELUT I JOHDANTO 1. Komissio toimitti 26.2.2003 ehdotuksen asetukseksi jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta. 2. Euroopan parlamentti antoi lausuntonsa ensimmäisessä käsittelyssä 2.9.2003 ja talous- ja sosiaalikomitea antoi lausuntonsa 16.7.2003. Alueiden komitea ilmoitti neuvostolle, ettei se aio antaa lausuntoaan tästä asiasta. 3. Neuvosto vahvisti 5. joulukuuta 2003 yhteisen kantansa Euroopan yhteisön perustamissopimuksen 251 artiklan mukaisesti. II TAVOITE Ehdotus tehtiin Euroopan yhteisöjen tuomioistuimen tehtyä 5.11.2002 päätöksensä kahdeksan jäsenvaltion Yhdysvaltojen kanssa tekemistä kahdenvälisistä lentoliikennesopimuksista. Näissä päätöksissä vahvistettiin se, että kyseisiin sopimuksiin sisältyi yhteisön yksinomaiseen toimivaltaan kuuluvia säännöksiä. Näiden päätösten seuraukset olivat kuitenkin paljon tätä laajemmat. Yhteisöjen tuomioistuin näet vahvisti, että jäsenvaltioilla ei ole yksinomaista toimivaltaa neuvotella ja tehdä klassisia kahdenvälisiä lentoliikennesopimuksia. Tarkasteltavana olevalla ehdotuksella vastataan tähän tilanteeseen pyrkimällä laatimaan järjestelmä, jonka puitteissa jäsenvaltiot voivat edelleen neuvotella ja panna täytäntöön kyseisiä sopimuksia noudattaen samalla yhteisön lainsäädäntöä tällä "jaetun toimivallan" alalla. III YHTEISEN KANNAN ANALYYSI 1. Tärkeimmät muutokset Samalla kun neuvosto hyväksyi komission ehdotuksen perusperiaatteet, se teki useita tärkeitä muutoksia tekstin sisältöön ja rakenteeseen ja erityisesti 1 ja 4 artiklaan, joissa käsitellään yhteisön ilmoittamis- ja valtuutusjärjestelmää. Näissä muutoksissa otetaan huomioon se jäsenvaltioiden tärkeimpänä pitämä ongelma, että tällä asetuksella perustettavan järjestelmän olisi toimittava käytännössä niin, että jäsenvaltiot voivat edelleen neuvotella uusia sopimuksia ja ajantasaistaa jo voimassa olevia sopimuksia tavalla, joka on sekä tehokas että vastaa lentoliikennepalvelujen maailmanlaajuisten markkinoiden alati vaihtuviin haasteisiin. Tätä silmällä pitäen olisi korostettava erityisesti kolmea muutosta: - ehdotetun asetuksen soveltamisalaa on laajennettu niin, että mukaan otetaan myös tapaukset, joissa jäsenvaltiot neuvottelevat sellaisen kolmannen maan kanssa, jonka kanssa myös komissio käy neuvotteluja yhteisön puolesta. Tällä soveltamisalan laajentamisella neuvosto voi turvata sen, että käsite rinnakkaiset neuvottelut yhteisön ja kansallisella tasolla hyväksytään. Näin voidaan muun muassa toteuttaa rutiininomainen voimassa olevien sopimusten ajantasaistaminen, ennen kuin yhteisön tasolla käytävien neuvottelujen tulokset ovat selvillä; - on otettu käyttöön nopeutettu menettely, jota soveltamalla jäsenvaltiot voivat automaattisesti tehdä sopimuksia yhteisön puolesta, jos ne sisällyttävät sopimuksiin tiettyjä vakiolausekkeita; - on otettu käyttöön periaate, jonka mukaan jäsenvaltiot voivat väliaikaisesti soveltaa sopimuksia, ennen kuin yhteisön tarkistusmenettelyjen tulokset ovat selvillä; Näiden muutosten tuloksena on saatu aikaan kaikki mahdolliset skenaariot kattavat laajat sääntelypuitteet. Uuden 4 artiklan mukaisesti komissiolla on toimivalta estää sopimuksen teko, jos neuvottelut ovat johtaneet sopimukseen, joka ei sisällä yhteisön vakiolausekkeita (ja sopimus voi näin ollen loukata yhteisön lainsäädäntöä), tai jos komissio käy samanaikaisesti itse neuvotteluja saman kolmannen maan kanssa neuvostolta saamansa valtuutuksen pohjalta. Kummassakin tapauksessa komissio tekee päätöksen yhdessä jäsenvaltioiden neuvoa-antavan komitean kanssa. Neuvosto pitää koko järjestelmää tasapainoisena ja kohtuullisena: siinä otetaan huomioon komission institutionaalinen asema Euroopan yhteisön perustamissopimuksen vartijana, mutta korostetaan myös, että menettelyjen on oltava nopeita ja helposti hallittavia ja niitä on sovellettava vain ehdottomasti tarpeellisissa tapausryhmissä. 2. Muita merkittäviä muutoksia Komission ehdotukseen on tehty muita, vähemmän olennaisia mutta silti merkittäviä muutoksia: - Jäsenvaltioiden velvollisuus ilmoittaa tulevista neuvotteluista kullekin muulle jäsenvaltiolle on poistettu 1 artiklasta. Uudessa versiossa komissio tallentaa keskitetysti tällaiset ilmoitukset, jotka sen on annettava tiedoksi muille jäsenvaltioille. Näin järjestelmästä on tehty vähemmän byrokraattinen ja kevyempi. - 2 artiklan tekstiä on laajennettu niin, että siinä edellytetään kaikkien osapuolten (eikä ainoastaan lentoliikenteen harjoittajien) tasavertaista kohtelua neuvotteluihin osallistumisen osalta. - Rajoittavampien järjestelyjen kieltoa koskevan 3 artiklan tarkoitusta on selkeytetty. - 6 artiklaan on lisätty menettelyjen julkaisemista koskeva aikataulu. (Aiemmin säädettiin määräajasta vain muutosten mutta ei itse menettelyjen julkaisemisen osalta.) - Luottamuksellisuuden (8 artikla, aiemmin 7 artikla) osalta on säilytetty komission ehdotuksen alkuperäinen tarkoitus - luottamuksellisuutta koskevilla rajoituksilla voitaisiin estää ilmoitusten antaminen muille jäsenvaltioille -, mutta sitä on selkeytetty. - Gibraltarin lentoasemaa koskevat vakiosäännökset on lisätty. 3. Euroopan parlamentin ensimmäisessä käsittelyssä annetun lausunnon tarkastelu Euroopan parlamentin ensimmäisessä käsittelyssä annetussa lausunnossa esitetyt ongelmat ovat pitkälti samanlaisia jäsenvaltioiden esittämien ongelmien kanssa. Sen vuoksi voidaan perustellusti sanoa, että Euroopan parlamentin lausunto on otettu yleisesti ottaen hyvin huomioon yhteisessä kannassa. Yksittäisten tarkistusten erityistä sanamuotoa ei kuitenkaan ole aina ollut mahdollista noudattaa, koska neuvosto on tehnyt merkittäviä rakenteellisia muutoksia erityisesti 1 ja 4 artiklaan. a) Yhteiseen kantaan kokonaan tai osittain sisällytetyt tarkistukset Tarkistukset 1, 2 ja 3 Hyväksytty sellaisinaan. Tarkistus 11 Hyväksytty osittain ja periaatteeltaan. Parlamentin ehdottama rajaus "virallisiin" neuvotteluihin käy ilmi 4 artiklan 4 kohtaan lisätystä edellytyksestä, jonka mukaan komission on neuvoteltava "samanaikaisesti". Tarkistus 12 Hyväksytty periaatteeltaan. Tarkistuksen ensimmäisessä osassa olevan tekstin siirtäminen 2 kohtaan on tekstinlaadintaa koskeva muutos, jota neuvosto on periaatteessa noudattanut. Neuvosto on noudattanut Euroopan parlamentin tarkistusta myös sikäli, että edellytys jäsenvaltion suorasta ilmoittamisesta muille jäsenvaltioille on poistettu. Ilmoituksen aikataulua koskeva lisäjousto (lisätty ilmaisu "periaatteessa") on sisällytetty neuvoston tekstiin lisäämällä poikkeus yhden kuukauden määräaikaan "poikkeuksellisista olosuhteista johtuen". Tarkistus 19 Hyväksyttävissä ottaen huomioon, että vastaava teksti on jo 4 artiklan 1 kohdassa. Tarkistus 14 Ensimmäinen osa hyväksytty periaatteeltaan. Tarkistus 15 Hyväksytty periaatteeltaan. Neuvosto on pyrkinyt muotoilemaan 3 artiklan selkeämmin Euroopan parlamentin tarkistusta noudattaen. b) Tarkistukset, joita ei ole sisällytetty yhteiseen kantaan Tarkistukset 4 ja 14 (jälkiosa) koskevat sijoittautumisen käsitettä, joka on peräisin Euroopan yhteisön perustamissopimuksesta ja jota yhteisöjen tuomioistuin on tulkinnut monissa päätöksissään. Tästä määritelmästä voidaan poiketa johdetussa oikeudessa hyvin rajoitetusti. Tarkistus 5 ei ole yhdenpitävä artiklan kanssa. Tarkistuksella 6 yritetään muuttaa säädösten johdanto-osassa käytettävää toissijaisuutta ja suhteellisuutta koskevaa vakiintunutta sanamuotoa. Tarkistus 7 ei sovi hyvin artiklojen tekstiin ja tuntuu epäjohdonmukaiselta, koska kahdenväliset sopimukset kuuluvat "jaetun toimivallan" piiriin. Tarkistukset 8, 9 ja 10 eivät koske jäsenvaltioiden tasolla käytäviä neuvotteluja eivätkä siten ole asianmukaisia tämän asetuksen johdanto-osan kappaleiksi. Tällaiset poliittiset ongelmat sisällytetään tyypillisemmin komissiolle annettaviin neuvotteluvaltuutuksiin, jotka ovat ilman muuta asiakirjoja, joita ei julkaista. Tarkistusta 13 ei voida hyväksyä, koska neuvosto pitää tärkeänä, että jäsenvaltio voi esittää huomautuksia toisen jäsenvaltion käymistä neuvotteluista. Tarkistuksen 18 osalta neuvosto katsoo, että yhteisen kannan luottamuksellisuutta koskevat säännökset ovat selkeämmät ja toimivat käytännössä paremmin. 4. Yhteenveto Neuvosto katsoo, että yhteinen kanta ilmentää oikeudenmukaista ja kohtuullista tasapainoa, jossa maailmanlaajuisten ilmailumarkkinoiden toiminnan edellyttämät pragmaattiset ja toimivat mekanismit yhdistyvät yhteisöjen tuomioistuimen tulkitsemiin, perustamissopimuksesta johtuviin oikeudellisiin vaatimuksiin. Päästessään yhteisymmärrykseen tästä yhteisestä kannasta neuvosto on pyrkinyt ottamaan mahdollisimman hyvin huomioon Euroopan parlamentin ensimmäisessä käsittelyssä esiin tuomat ongelmat.